Գլխավոր գավառների հետ միասին ԺԲ դարում հիշատակվում է եւ Ադախը, որը կարծեմ Գանձակ գավառի հարավային կողմում է: Սրանցից ավելի փոքր գավառներ են Ամարասը Թ դարում, որը կոչվում է ավանի անունով, գտնվում է Հաբանդում, Ծար երկիրը, որն սկսվում է Սյունյաց Սոդից եւ կզմում է հին Վայկունիքի մի մասը, Ականան եւ Կարկառը, որոնք հիշատակվում են ԺԳ դարում եւ գտնվում են Սյունյաց սահմաններում, Վայկունիքում եւ Բերդաձորում: Դրանք փոքր իշխանություններ են, դրանց պետք է միացնել նաեւ Հանդաբերդը եւ Ուռիաձորը: Նույն դարում եւ ԺԴ-ի սկզբում արձանագրություններում նշվում են այլ բնակավայրեր(վիճակք), ինչպես՝ Գլուխ, որը իմ կարծիքով Ծարի կողմում է, Ճոխանց, Հասկաբանկ, Կալեր, Խորվագետ, Դվալանոց, որոնց տեղերը չգիտեմ: Դրանք իրար մոտիկ, մանր իշխանություններ են, սահմանակից նախապես հիշյալ Ականային եւ Ծարին: Իսկ Խաչենից հարավ (այն տրոհված էր երկու մասի՝ Վերին կամ Ներքին եւ Ստորին) հիշատակվում են Դիզա կամ Դիզակ երկիրը եւ Վարանդան. Սրա անունը կա ու մնում է ինչպես ամբողջ գավառի, այնպես էլ Արցախի հարավային մասի համար: Այս բոլոր գավառներից եւ իշխանություններից միայն Խաչենի անունն ու պատիվն է հին ու հայկական, որն իր իշխանությամբ հարատեւեց եւ հասավ մինչեւ մոտ դարերը՝ փառավորվելով նաեւ քահանայական պատվով: Այնտեղ՝ Գանձասար, փոխադրելով Աղվանքի կաթողիկոսական աթոռը՝ Արցախի ստորին կողմերը ամբողջությամբ Գանձասար կոչվեցին հայոց պատմության հետագա դարերի ընթացքում: